Universitato Espero de Afriko

Universitato Espero de Afriko (france Université Espoir d'Afrique, mallongigita HAU aŭ UEA) estas malgranda anglalingva privata kristana universitato en Burundo. Ĝi estis fondita en 2000 de Pastoro D-ro Elie A. Buconyori en kunlaboro kun D-ro Gerald Bates, Episkopo de la Libera Metodista Eklezio (Usono). La universitato komencis siajn operaciojn en Najrobo, Kenjo. En decembro 2003, la universitato translokiĝis al Buĵumburo, kaj la klasoj komenciĝis en februaro 2004. La ĉefa kampuso de la universitato situas en Ngagara, Buĵumburo. En februaro 2012, nova kampuso malfermiĝis en Gitega, la nuna ĉefurbo de Burundo, en la centra parto de la lando. La universitato formas sian propran parokanaron de la Libera Metodista Eklezio. Universitato Espero de Afriko estas relative malgranda universitato; estas proksimume 1 900 studentoj. Plej multaj el la studprogramoj provizas universitatan edukadon kondukantan al pli malalta universitata diplomo, kelkaj el kiuj kondukas al magistro, kaj en medicino kaj dentokuracado, eble eĉ al doktoreco (neklaras ĉu tio rilatas al MD aŭ PhD-grado). La universitato konsistas el kvin fakultatoj: Fakultato de Artoj kaj Sciencoj Fakultato de Edukaj Sciencoj Fakultato de Profesiaj Studoj kaj Ekonomiko Fakultato de Sansciencoj kaj Medicinaj Kapabloj Fakultato de Inĝenierarto kaj Teknologio Laŭ alia fonto, la fakultatoj pri sansciencoj kaj medicino estus du apartaj fakultatoj.